Karas, Viliam , minister spravodlivosti SR (2022-09-30):
Ďakujem pekne, pán predsedajúci. Takže, vážení páni poslanci, panie poslankyne, predpokladám na rokovanie Národnej rady Slovenskej republiky vládny návrh zákona, ktorým je druhé čítanie o vládnom návrhu zákona, ktorým sa mení a dopĺňa zákon č. 161/2015 Z. z. Civilný mimosporový poriadok v znení neskorších predpisov a ktorým sa menia a dopĺňajú niektorého zákony (tlač 1034), ďalej len návrh zákona. Problematika rodinnoprávnych konaní je vždy veľmi citlivá. Navrhované procesné zmeny sa sústredia najmä na úkon odňatia maloletého dieťa rodičovi, prípadne inej osobe. Návrh zákona prispeje súčasne k posilneniu práv detí a ich rodičov, ktoré garantuje Ústava Slovenskej republiky v čl. 41 ods. 1 a 4. Zámerom navrhovaných zmien v Civilnom mimosporovom poriadku v rámci čl. I je najmä: – upraviť spôsob prideľovania vecí v poručenskej agende s cieľom mať jedného poručenského sudcu na všetky konania, ktoré sa týkajú toho istého maloletého dieťaťa alebo jeho súrodencov, – odstrániť výkladové nejasnosti a z toho prameniace nejednotné postupy v aplikačnej praxi v konaní o výkon rozhodnutia vo veciach maloletých a v konaní vo veciach starostlivosti súdu o maloletých, – ustanoviť obligatórnosť pojednávania v konaní o výkon rozhodnutia vo veciach maloletých, – upraviť, aby sa výkon rozhodnutia, ktorým sa priznáva právo na styk s maloletým po obmedzený čas, uskutočňoval v prítomnosti sudcu, – exaktnou úpravou zamedziť aplikovaniu takých postupov súdu, kedy sa vo vykonávacom konaní nekoná a vyčkáva sa na rozhodnutie v prebiehajúcom konaní o zmene exekučného titulu, deje sa tak napríklad pri zmene úpravy práv a povinností k maloletému dieťaťu, – upresniť úpravu nariaďovania neodkladných opatrení vo veciach maloletých a odstrániť tak nedostatky, ktoré boli vysledované v aplikačnej praxi. V čl. IV sa vykonávajú zmeny v zákone č. 36/2005 Z. z. o rodine a o zmene a doplnení niektorých zákonov. Ide o čiastkovú novelizáciu týkajúcu sa § 24 a vecne súvisiaceho § 62. Vzhľadom na uplatnenú zásadnú pripomienku komisárky pre osoby so zdravotným postihnutím v medzirezortnom pripomienkovom konaní sa navrhuje novelizovať aj ustanovenie § 28 ods. 3 zákona o rodine. Dôvodom je fakt, že platná právna úprava sa javí ako diskriminujúca, keďže vo svojej podstate obmedzuje rodiča s obmedzenou spôsobilosťou na právne úkony vo výkone rodičovských práv a povinností v tom smere, že takýto rodič nemôže vykonávať rodičovské práva a povinnosti ako celok bez ohľadu na rozsah a charakter obmedzenia spôsobilosti na právne úkony. Vláda Slovenskej republiky predpokladá komplexné prehodnotenie hmotnoprávnej rodinnoprávnej úpravy vrátane jednotlivých inštitútov v súvislosti s pripravovanou rekodifikáciou, teda vykonanie komplexných zmien bude realizované v rámci nového Občianskeho zákonníka. V novelizačných čl. III, V a VI sa vykonáva novelizácia osobitných právnych predpisov v gescii ministerstva práce, sociálnych vecí a rodiny, a to zákona č. 600/2003 Z. z. o prídavku na dieťa a o zmene a doplnení zákona č. 461/2003 Z. z. o sociálnom poistení, novelizácia zákona č. 561/2008 Z. z. o príspevku na starostlivosť o dieťa a o zmene a doplnení niektorých zákonov v znení neskorších predpisov a novelizácia zákona č. 571/2009 Z. z. o rodičovskom príspevku. Ide o premietnutie zavedenia novej formy osobnej starostlivosti o dieťa, ktorá je upravená v čl. 4 návrhu zákona, t. j. v spoločnej osobnej starostlivosti obidvoch rodičov o dieťa, do právnych vzťahov pri poskytovaní štátnych sociálnych dávok. Zámerom navrhovanej explicitnej úpravy je okrem iného predísť v budúcnosti aplikačným a výkladovým otáznikom ohľadne určenia oprávnenej osoby na poskytovanie štátnych sociálnych dávok. Nadobudnutie účinnosti navrhovaných zmien sa navrhuje na 1. decembra 2022 s výnimkou jednej zmeny v bode 11 v čl. I § 124 ods. 2 CMP vzhľadom na účinnosť zákona č. 150/2022 Z. z. o zmene a doplnení niektorých zákonov v súvislosti s novými sídlami a obvodmi súdov. Návrh zákona bol predmetom riadneho pripomienkového konania, rokovania Legislatívnej rady vlády Slovenskej republiky a vlády Slovenskej republiky, ktorá ho prerokovala a schválila na svojom rokovaní dňa 26. mája 2022. Návrh zákona je v súlade s Ústavou Slovenskej republiky, ústavnými zákonmi, s nálezmi Ústavného súdu, medzinárodnými zmluvami, ktorými je Slovenská republika viazaná, a zákon je súčasne v súlade s právom Európskej únie. Návrh zákona bude mať pozitívny vplyv na manželstvo, rodičovstvo a rodinu a pozitívny sociálny vplyv. Návrh zákona nebude mať vplyv na rozpočet verejnej správy, na podnikateľské prostredie, na informatizáciu spoločnosti na služby verejnej správy pre občana ani na životné prostredie. Dovoľujem si vás požiadať o podporu predloženého vládneho návrhu zákona. Ešte k spoločnej správe výborov Národnej rady Slovenskej republiky o prerokovaní vládneho návrhu zákona. V spoločnej správe výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 161/2015 Z. z. Civilný mimosporový poriadok a ktorým sa menia a dopĺňajú niektoré zákony (tlač 1034), boli prijaté dva osobitné pozmeňujúce a doplňovacie návrhy. Do týchto návrhov boli prevzaté dve legislatívnotechnické pripomienky z časti C stanoviska Kancelárie Národnej rady, odboru legislatívy a práva k vládnemu návrhu zákona. V súvislosti s týmito dvoma pozmeňovacími návrhmi uvedenými v spoločnej správe výborov Národnej rady o prerokovaní vládneho návrhu zákona, ktorým sa mení a dopĺňa zákon č. 161/2015 Z. z. Civilný mimosporový poriadok a dopĺňajú sa niektoré zákony (tlač 1034), odporúčam poslancom hlasovať až po dôkladnom oboznámení sa so všetkými pozmeňovacími a doplňujúcimi návrhmi, ktoré budú predložené v pléne, a to z dôvodu, aby nedošlo ku kolízii bodov, ktoré budú obsahovať jednotlivé pozmeňovacie a doplňujúce návrhy poslancov Národnej rady s týmito bodmi, ktoré sú obsiahnuté v spoločnej správe výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 161/2015 Z. z. Civilný mimosporový poriadok a ktorým sa menia a dopĺňajú niektoré zákony (tlač 1034). Ďakujem.